CELEX: 32008R1144
Language: el
Date: 2008-11-18 00:00:00
Title: Κανονισμός (ΕΚ) αριθ. 1144/2008 της Επιτροπής, της 18ης Νοεμβρίου 2008 , για την τροποποίηση του παραρτήματος II του κανονισμού (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου όσον αφορά την Κροατία (Κείμενο που παρουσιάζει ενδιαφέρον για τον ΕΟΧ)

19.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 308/15
            
         
      ΚΑΝΟΝΙΣΜΌΣ (ΕΚ) αριθ. 1144/2008 ΤΗΣ ΕΠΙΤΡΟΠΉΣ
   
   της 18ης Νοεμβρίου 2008
   για την τροποποίηση του παραρτήματος II του κανονισμού (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου όσον αφορά την Κροατία
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (1), και ιδίως το άρθρο 8 παράγραφος 3 στοιχείο α) και το άρθρο 19,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 998/2003 θεσπίζει τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και τους κανόνες που ισχύουν για τους ελέγχους αυτών των μετακινήσεων.
            
         
               (2)
            
            
               Οι όροι αυτοί διαφέρουν, ανάλογα με το αν τα ζώα συντροφιάς μετακινούνται μεταξύ κρατών μελών ή από τρίτες χώρες προς κράτη μέλη. Επιπλέον, οι όροι αυτών των μετακινήσεων από τρίτες χώρες διαφοροποιούνται περαιτέρω μεταξύ των τρίτων χωρών που απαριθμούνται στο παράρτημα ΙΙ μέρος Β τμήμα 2 του εν λόγω κανονισμού και των τρίτων χωρών που απαριθμούνται στο μέρος Γ του εν λόγω παραρτήματος.
            
         
               (3)
            
            
               Τρίτες χώρες που εφαρμόζουν στις μετακινήσεις ζώων συντροφιάς κανόνες τουλάχιστον ισοδύναμους με τους κοινοτικούς κανόνες, όπως προβλέπονται στο κεφάλαιο ΙΙΙ του κανονισμού (ΕΚ) αριθ. 998/2003, απαριθμούνται στο παράρτημα ΙΙ μέρος Β τμήμα 2 του εν λόγω κανονισμού. Οι κανόνες αυτοί περιλαμβάνουν τη δυνατότητα για τις εν λόγω τρίτες χώρες να χρησιμοποιούν το διαβατήριο με το υπόδειγμα που έχει καθιερωθεί με την απόφαση 2003/803/ΕΚ της Επιτροπή (2), αντί του πιστοποιητικού.
            
         
               (4)
            
            
               Οι μη εμπορικού χαρακτήρα μετακινήσεις ζώων συντροφιάς από τις εν λόγω τρίτες χώρες προς την Κοινότητα υπόκεινται στους ίδιους κανόνες που ισχύουν για τις μετακινήσεις αυτών των ζώων μεταξύ των κρατών μελών, όπως προβλέπονται στο κεφάλαιο ΙΙ του κανονισμού (ΕΚ) αριθ. 998/2003.
            
         
               (5)
            
            
               Ο κατάλογος στο παράρτημα ΙΙ μέρος Γ του κανονισμού (ΕΚ) αριθ. 998/2003 περιλαμβάνει τις τρίτες χώρες και τα εδάφη που είναι απαλλαγμένα από λύσσα και τις τρίτες χώρες και τα εδάφη, συμπεριλαμβανομένης της Κροατίας, που όσον αφορά τον κίνδυνο εισαγωγής της λύσσας στην Κοινότητα λόγω των μετακινήσεων από αυτές τις τρίτες χώρες και τα εδάφη, διαπιστώθηκε ότι δεν είναι υψηλότερος από τον κίνδυνο που συνδέεται με μετακινήσεις μεταξύ των κρατών μελών.
            
         
               (6)
            
            
               Η Κροατία ζήτησε πρόσφατα να συμπεριληφθεί στο παράρτημα ΙΙ μέρος Β τμήμα 2 του κανονισμού (ΕΚ) αριθ. 998/2003, έτσι ώστε να απλουστευθούν οι μετακινήσεις ζώων συντροφιάς μεταξύ της Κροατίας και της ΕΕ.
            
         
               (7)
            
            
               Λαμβάνοντας υπόψη τις πληροφορίες που υπέβαλε η Κροατία σχετικά με την εθνική της νομοθεσία, διαπιστώνεται ότι η Κροατία εφαρμόζει στις μη εμπορικού χαρακτήρα μετακινήσεις ζώων συντροφιάς κανόνες τουλάχιστον ισοδύναμους με τους κοινοτικούς κανόνες, όπως προβλέπονται στο κεφάλαιο ΙΙΙ του κανονισμού (ΕΚ) αριθ. 998/2003.
            
         
               (8)
            
            
               Επομένως, κρίνεται σκόπιμο να διαγραφεί η Κροατία από τον κατάλογο του μέρους Γ του παραρτήματος ΙΙ του κανονισμού (ΕΚ) αριθ. 998/2003 και να συμπεριληφθεί στον κατάλογο του μέρους Β τμήμα 2 του εν λόγω παραρτήματος.
            
         
               (9)
            
            
               Ως εκ τούτου, ο κανονισμός (ΕΚ) αριθ. 998/2003 πρέπει να τροποποιηθεί ανάλογα.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα ΙΙ του κανονισμού (ΕΚ) αριθ. 998/2003 τροποποιείται ως εξής:
   
               1.
            
            
               στο μέρος Β τμήμα 2 εισάγεται η ακόλουθη εγγραφή, ανάμεσα στην εγγραφή για την Ισλανδία και αυτήν για το Λιχτενστάϊν:
               «HR Κροατία»·
            
         
               2.
            
            
               στο μέρος Γ διαγράφεται η ακόλουθη εγγραφή:
               «HR Κροατία».
            
         Άρθρο 2
   Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Νοεμβρίου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 146 της 13.6.2003, σ. 1.
   
      (2)  ΕΕ L 312 της 27.11.2003, σ. 1.